REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/217-13

21. jun 2013. godine

B e o g r a d

Z A P I S N I K

20. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 11. JUNA 2013. GODINE

Sednica je počela u 13, 10 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Katica Vijuk, Milanka Jevtović Vukojičić, Ljiljana Miladinović, Mirjana Dragaš, Ljiljana Lučić, Jovana Joksimović, Sanja Čeković, Aleksandar Radojević, Slavica Saveljić, kao i zamenici članova: Gorica Gajić (Aleksandar Pejčić) i Miljenko Dereta (Ranka Savić).

Sednici nisu prisustvovali članovi Odbora: Dušica Morčev, Ivan Bauer, Saša Dujović i Miroslav Markićević, kao ni njihovi zamenici.

Na predlog predsednice Odbora, usvojen je sledeći

D n e v n i r e d:

1. Razmatranje predloga narodnih poslanika Ranke Savić i Miljenka Derete za organizovanje javnog slušanja o Predlogu zakona o socijalnom preduzetništvu i zapošljavanju u socijalnim preduzećima;

2. Razno.

Pre prelaska na razmatranje utvrđenog dnevnog reda, usvojeni su bez primedbi zapisnici 18. i 19. sednice Odbora, koje su održane 22. i 29. maja 2013. godine.

Prva tačka dnevnog reda **– Razmatranje predloga narodnih poslanika Ranke Savić i Miljenka Derete za organizovanje javnog slušanja o Predlogu zakona o socijalnom preduzetništvu i zapošljavanju u socijalnim preduzećima**

Miljenko Dereta je najpre zahvalio zbog brzog reagovanja Odbora na ovu inicijativu, a kao razlog za nju je izneo to što su se poslaničkoj grupi LDP, kojoj R. Savić i M. Dereta pripadaju, u prethodnom periodu obraćali predstavnici mnogih zainteresovanih grupa, uz sugestije na koji način bi Predlog zakona trebalo prilagoditi realnoj situaciji i onome što oni vide kao socijalno preduzetništvo. Smatra da bi održavanje javnog slušanja na ovu temu, bilo posebno značajno za članove Odbora, jer bi na taj način stekli uvid u sve ono što se dešava u praksi, a o čemu se inače ne zna dovoljno. Stoga je predložio da pored predstavnika predlagača zakona, na javno slušanje budu pozvani predstavnici svih grupa na koje će se ovaj zakon odnositi. Tu najpre spadaju nevladine organizacije koje su članovi Koalicije za socijalno preduzetništvo, zatim fondacije koje se bave finansiranjem socijalnog preduzetništva, pojedine privredne organizacije koje u okviru svojih aktivnosti imaju i socijalno preduzetništvo i ostali učesnici za koje članovi Odbora smatraju da bi bili relevantni sagovornici u raspravi. S obzirom na to da će se Predlog zakona verovatno uskoro naći na dnevnom redu Narodne skupštine, smatra da bi javno slušanje trebalo održati što pre, kako bi na osnovu svega što bude izneto, ostalo dovoljno vremena da se članovi Odbora pripreme za raspravu na plenarnoj sednici, kao i za raspravu na sednici Odbora.

Predsednica je rekla da bi javno slušanje moglo da bude održano naredne nedelje, u sredu 19. juna, jer će do tad najverovatnije biti završena i tekuća plenarna sednica. Pomenula je da bi pored navedenih učesnika, trebalo pozvati i predstavnike organizacija koje su učestvovale na javnoj raspravi koju je Ministarstvo rada, zapošljavanja i socijalne politike, organizovalo povodom nacrta ovog zakona.

U raspravi su učestvovali: Mirjana Dragaš, Miljenko Dereta i Gorica Gajić.

Mirjana Dragaš je takođe predložila da se lista učesnika proširi na sve one koji su zainteresovani za ovu značajnu temu, a između ostalog da budu pozvani i predstavnici Nacionalne službe za zapošljavanje, centara za socijalni rad, sindikata, Privredne komore i sličnih institucija.

Miljenko Dereta je dodao da cilj socijalnog preduzetništva nije samo zapošljavanje teško zapošljivih i socijalno ugroženih kategorija stanovništva. U vezi sa tim je rekao i da se pomenuti predlozi, tj. primedbe koje su stigle od pojedinih organizacija, odnose i na naziv Predloga zakona koji bi umesto termina „socijalno preduzetništvo“, trebalo da glasi „socijalno zapošljavanje“, s obzirom na to da socijalno preduzetništvo u ovom predlogu zakona ni na koji način nije stimulisano.

Gorica Gajić je takođe rekla da bi listu učesnika trebalo proširiti i da će ona nakon određenih konsultacija, dostaviti svoj predlog za dopunu.

Mirjana Dragaš se složila sa zapažanjima M. Derete koja se odnose na socijalno preduzetništvo, ali smatra i da tzv. veliki preduzetnici imaju mogućnost upravo u tom smislu da podrže socijalno preduzetništvo.

Odbor je jednoglasno (12 glasova za) doneo odluku o održavanju javnog slušanja o Predlogu zakona o socijalnom preduzetništvu i zapošljavanju u socijalnim preduzećima dana 19. juna 2013. godine sa početkom u 12,00 časova, sa listom učesnika predloženih od strane predlagača javnog slušanja, dopunjenu predlozima narodnih poslanika, članova Odbora i stručne službe.

Sednica je završena u 13, 30 časova.

SEKRETAR PREDSEDNICA

Žužana Sič Levi Milica Dronjak